b"\n_START_ARTICLE_\nFolkrock\n_START_PARAGRAPH_\nFolkrock er en musikalsk sjanger som oppsto i Vesten p\xc3\xa5 slutten av 1960-tallet i m\xc3\xb8tet mellom folkemusikk, nyere visesang og rock. I USA regnes Bob Dylan, Simon & Garfunkel og The Byrds som forl\xc3\xb8pere til genren. Et senere eksempel er Natalie Merchant. _NEWLINE_I Storbritannia, hvor genren for alvor fant sin form, var de viktigste gruppene Pentangle, Fairport Convention, Steeleye Span og Albion Band, og ikke minst Richard Thompson. I Frankrike kan nevnes Alan Stivell, Malicorne og Tri Yann, i Sverige Kebnekajse. De amerikanske artistene lente seg i st\xc3\xb8rre grad en de britiske mot samtidens rock n'roll/blues, mens de europeiske gruppene i st\xc3\xb8rre grad tok utgangspunkt i middelaldersk folkemusikk.\n_START_SECTION_\nNorsk folkrock\n_START_PARAGRAPH_\nI Norge var det f\xc3\xb8rst og fremst Folque som brakte sjangeren til landet p\xc3\xa5 1970-tallet. Som sine engelske kolleger brukte b\xc3\xa5de de og konkurrenten, Kong Lavring, i stor grad norsk tradisjonsstoff i sin musikk. P\xc3\xa5 1980-tallet fikk de selskap av Ym:stammen. De norske bandene brukte mye hedenske motiver i sin musikk. Tydligst er dette hos Ym:stammen, som har en rekke hedensk religi\xc3\xb8se/filosofiske tekster. I nyere tid har Kari Ruesl\xc3\xa5tten, G\xc3\xa5te og Hekla St\xc3\xa5lstrenga tatt opp arven. Nyere norsk folkrock har hentet mye inspirasjon fra andre skandinaviske folkrockgrupper, slik som de svenske Garmarna og Triakel og kanskje s\xc3\xa6rlig de finske-svenske Hedningarna."